Imtella' Frar 18, 2021 - Aġġornata 18 Ta' Frar, 2021 5:50pm Rapport: Daphne Cassar Miexi ġmielu x-xogħol ta' riġenerazzjoni tal-Isla li sa tmiem din is-sena għandu jwassal biex ikunu restawrati s-swar ta' San Mikiel, il-Gardjola fil-Belvedere, u l-arloġġ ikoniku tal-Kottonera. Il-proġett qed isir b'investiment ta' tliet miljun ewro. Kważi tlesta x-xogħol fuq l-ewwel fażi tal-proġett ta' restawr u tisbiħ tal-Bieb tal-Isla mill-Korporazzjoni għar-Riġenerazzjoni tal-Port il-Kbir, il-GHRC. Il-Kap Eżekuttiv tal-Korporazzjoni, Gino Cauchi, qal li l-ewwel fażi tal-proġett tikkonsisti fir-restawr tas-swar ta' San Mikiel, il-Belvedere, u r-restawr tal-ħajt li jħares lejn i-Macina. Qal li din il-fażi tal-proġett tinkludi wkoll ir-restawr tal-arloġġ ikoniku tal-Cottonera, u r-restawr tal-istemma ta' dak li kien il-bieb oriġinali tal-Isla. "Il-bieb oriġinali tal-Isla, illum kulħadd jaħseb li d-daħla kienet miż-żewġ mini li hemm, dawn fil-verita' kienu imħażen ma kien hemm l-ebda fetħa hemmhekk kienu mħażen li taċċesshom min-naħa ta' ġewwa, il-bieb propja tal-Isla kien il-bieb iż-żgħir li hemm fil-ġenb fejn bħalissa għaddej xogħol fuq il-coat of arms." Is-sur Cauchi qal li qed isiru wkoll studji biex jaraw xi stat tinsab fih il-gardjola biex ikun iddeterminat kif għandu jissokta x-xogħol ta' restawr fuqha. "Sar studju mill-periti u tekniċi oħrajn, ġie studjat x'tip ta' intervent għandu jsir, se jkun intervent maġġuri però hekk il-bambin irid nhar it-Tnejn se jibda x-xogħol fuq din il-gardjola tiġi rranġata biex hi ukoll għada pitgħada wieħed jitpaxxa u jieħu ritratti minnha wkoll." Iċ-Chairman tal-GHRC Anthony Agius Decelis qal li l-għan tal-proġett hu li l-Belvedere jitgawda minn kulħadd, kemm mill-komunità tal-Kottonera, mill-Maltin u t-turisti li se jkollhom aċċess għal wieħed mill-isbaħ postijiet panoramiċi fil-Kottonera." Il-Ministru responsabbli mill-Proġetti Kapitali Ian Borg ħabbar ukoll li dalwaqt se jibdew ix-xogħolijiet fuq it-tieni fażi tal-proġett, li se jkun qed jinkludi r-riġenerazzjoni ta' Pjazza Giorgio Mitrovich. Il-proġett kollu qed isir b'investiment ta' tliet miljun ewro mqassma fiż-żewġ stadji tal-proġett li huwa previst li jkun lest sal-aħħar tas-sena.